UCN står i år øverst på 2.780 ansøgeres ønskeliste, men på flere uddannelser bliver det svært at fylde alle pladser op.

Det er med blandede følelser, at rektor Kristina Kristoffersen fra Professionshøjskolen UCN kan læse årets ansøgertal, efter fristen for at søge ind på de videregående uddannelser udløb onsdag middag. - Vi har samlet et fald på syv procent i ansøgere med en af UCN’s uddannelser som deres førsteprioritet. Der er gode beskæftigelsesmuligheder i mange brancher, hvilket normalt smitter af på, hvor mange der søger uddannelse. Kombineret med små ungdomsårgange er det ikke overraskende, at søgningen ligger relativt lavt. Men vi havde alligevel håbet, at flere ville vælge uddannelse til, og vi har som samfund brug for, at flere søger ind på blandt andet lærer- og pædagoguddannelserne, siger rektoren i en pressemeddelelse . Flere uddannelser ser ud til at få svært ved at fylde studiepladserne op. Kristina Kristoffersen er blandt andet bekymret for den faldende interesse for at blive ergoterapeut, pædagog og lærer. Uddannelse overrasker positivt UCN byder efter sommerferien ellers på en helt ny læreruddannelse, der byder på mere praktik, feedback og vejledning. - Vi tror på, at ændringerne på uddannelsen kan være med at ruste de lærerstuderende endnu bedre til deres fremtidige arbejdsliv, og jeg håber, at flere vil få øjnene op for lærerfaget som karrierevalg. Hvis vi ikke får vendt udviklingen, risikerer vi, at Nordjylland om få år får problemer med lærermangel, som allerede er en realitet flere steder i landet, siger Kristina Kristoffersen. En af de uddannelser, som sidste år oplevede et markant fald i antallet af ansøgere, var sygeplejerskeuddannelsen. I år er udviklingen vendt. - Der er mangel på sygeplejersker, og det er et helt afgørende fag for vores velfærdssamfund. Derfor er det også glædeligt at se, at flere har valgt at søge ind på sygeplejerskeuddannelsen i år. Vi er ikke tilbage på samme niveau som tidligere, men 13 procent flere end sidste år har uddannelsen på UCN som deres førsteprioritet, siger Kristina Kristoffersen. På landsplan har 84.073 søgt ind på en videregående uddannelse i 2023, viser tal fra Uddannelses- og Forskningsministeriet . Det er en stigning på fem procent i forhold til sidste år. 28. juli får alle ansøgere svar på deres ansøgninger.